যাচ্ছেন নাকি এবার সিমলা? রোহতাং পাস দেখতেও যাবেন। ‘‘জব উই মেট’’-এর সেই বিখ্যাত গানও হয়তো তুলে ফেলেছেন বরফিলা গিরিপথে গাইবেন বলে। ভাল কথা। ছুটি কাটাতে যাচ্ছেন। যা খুশি তা-ই করবেন। কিন্তু যাওয়ার আগে একটি বিষয় খালি জেনে নিন। ‘‘রোহতাং’’ শব্দের অর্থ।
প্রথমেই বলে রাখা যেতে পারে, ছবিতে করিনা কপূরকে অবলীলায় রোহতাং-এ নাচতে-গাইতে দেখা গিয়েছে। কিন্তু বিশ্বাস করুন, গোটা শটটা ছিল মিনিটখানেকের সামান্য বেশি সময়ের। রোহতাং-এ আবহাওয়া মোটেই ‘‘ইয়ে ইশক হায়’’ গাইবার মতো নয়। এর উপর ‘‘রোহতাং’’ শব্দের মানে শুনলে বুকটা ছ্যাঁৎ করে উঠবে।

লাদাখি ভাষায় ‘‘রোহতাং’’ শব্দের অর্থ ‘‘মৃতদেহের স্তূপ’’। ঠিকই পড়ছেন, প্রকাশে কোনও ভুল নেই। এই গিরিপথ পেরোতে গিয়ে বিরূপ আবহাওয়ার জন্য বহু মানুষ মারা গিয়েছেন। সেই কারণেই এমন নাম। সমুদ্রপৃষ্ঠ থেকে ১৩ হাজার ফিট উপরে অবস্থিত রোহতাং মানালি থেকে ৫১ কিমি দূরে অবস্থিত। বছরের প্রায় অর্ধেক সময়ই রোহতাং বন্ধ থাকে। মে থেকে নভেম্বর রোহতাং খোলা পাওয়া যায়। কুলুর সঙ্গে লাহুল এবং স্পিতি উপত্যকাকে জোড়ে এই রোহতাং পাস।
শুধু চরম আবহাওয়াই নয়, ধসও রোহতাং-এ মৃত্যুর আর এক কারণ। ধসের জন্য একেক সময়ে প্রবল যানজটও হয়। তৈরি থাকুন, ১২ ঘণ্টা ধরে যানজটও হতে পারে। রাস্তাও তেমন ভাল নয়। একদিকে রয়েছে গভীর খাদ। সব মিলিয়ে, ভয় পাওয়ার কারণ রয়েছে যথেষ্ট।